  Виталий Пронин Александр Никитович Емшанов Атаймы Александр Никитович Емшанов туэ июне 85 арессэ тырмытоз. Котькуд нунал укно шоры мӧзмыт синъёсын учкылэ, атаезлэсь вуэмзэ туннэ но возьма. Александр Никитович 75 арзэ улэ ни осконэн, тани-тани атаез бертоз но юн-юн ӟыгыртоз кадь. Тае малпаса, милям но синвуосмы бам вылтӥмы васько. Солэн атаез, милям песятаймы — Никита Кириллович Емшанов — вордскемын 1913-тӥ арын Эгра ёросысь Канько гуртын куанер семьяын. Службазэ ортчемез бере 1939-тӥ арысен Зураысь лесничествоын ужамын. 1941-тӥ арын 24-тӥ июне, атаелы 6 арес дыръя, песятаймес Быдӟым оже басьтӥзы. Быдэс гуртэн сое келяллям Канько сьӧрысь кыз дорозь. Ӵапак со писпу дорысен гурт калыкез пумитало но келяло вылэм. Мон но со писпуэз тодӥсько на. Зура военкоматысен воргоронъёсты грузовой машинаен Кезэ нуиллям. Отысен Москва пала келяллям. 6 толэзь ӵоже песятае 4 пол пуля улэ шедьылэм, Орехово-Зуевоысь госпитальын кыллем. Кӧня ке гожтэт гожтыса вуттэм, соос ваньзы огвыллемесь вылӥллям: «Туж секытэн ожмаськиськомы, тушмонэз одно ик вормомы!» 1942-тӥ арын солэн ивортэк ышемез сярысь гожтэт вуэм. Со дырысен уно аръёс ортчизы ни, нош атае ялан тодаз вае аслэсьтыз пичи дырзэ. Кызьы соос атаеныз ӵош Максимовка гурт пала чорыганы ветлӥллям. Арганэн шудэмзэ син азяз пуктэ, чебер кырӟамез пель сьӧраз чузъяське. Нош ми туннэ ке но ум тодӥське песятаймылэсь кытчы быремзэ, шайгузэ. Вань ӵыжы-выжыосын пӧртэм интыосы гожтэтъёс гожъямы, Интернетын бугыръяськимы — нокыӵе ивор ӧм шедьтэ. Озьы ке но оскиськомы: ивор одно ик шедёз. ________ Диана ШКЛЯЕВА. Эгра ёросысь Зура черкогурт  